**PRACOVNÝ LIST pre birmovancov**

2.1. Dôkazy existencie Boha.

**Doplň chýbajúce slová:**

1. Človek vo svojej prirodzenosti **........** v existenciu niečoho, čo ho presahuje.
2. *„Nebesia rozprávajú o sláve Boha a obloha hlása* ***...........*** *jeho rúk. Deň dňu o tom podáva správu a noc noci to dáva na známosť. (Ž 19, 2-3)*
3. Cirkev vyznáva a učí, že „Boha, ktorý je počiatkom a cieľom všetkého, možno s istotou poznať zo **........................** vecí prirodzeným svetlom ľudského rozumu.“(KKC 36)
4. Nie je tak ťažké uveriť, že Boh je stvoriteľom všetkého. Ťažšie je však uveriť, že Boh je náš milujúci **.............** .
5. *“Ale on im povedal: „Ak* ***....................*** *na jeho rukách stopy po klincoch a* ***..................*** *svoj prst do rán po klincoch a nevložím svoju ruku do jeho boku, neuverím.“* (Jn 20,24-25)
6. Po svojom umučení Ježiš učeníkom *„poskytol mnoho* ***...............****, že žije, keď sa im štyridsať dní zjavoval a hovoril o Božom kráľovstve.“* (Sk 1,3)
7. Svojím Zjavením „sa neviditeľný Boh vo svojej nesmiernej láske prihovára ľuďom ako **...................** a stýka sa s nimi, aby ich pozval a prijal do spoločenstva so sebou.“ Správna odpoveď na toto pozvanie je **.................** . (*KKC* 142)
8. Boh vydáva svedectvo o sebe. Stvorenia vydávajú svedectvo o Ňom. Aj ty si pozvaný, aby ťa tvoja skúsenosť s Bohom viedla k vydávaniu **..........................** o Ňom.

**Zamyslenie:**

Najväčší problém dnes nie je dokazovanie existencie Boha. Väčšina ľudí verí v existenciu niečoho čo nás presahuje. Najväčší problém je uveriť, že Boh je náš Otec. Milujúci Otec. Celé Božie slovo hovorí o tom, aký je Boh dobrý, milujúci.

Otvor si Písmo, prečítaj si, napríklad nejaký žalm, a napíš aký je Boh? Ako sa prejavuje jeho láska v konkrétnych skutkoch?

Sv. Augustín vraví „Opýtaj sa krásy zeme, opýtaj sa krásy mora, opýtaj sa krásy rozšíreného a rozptýleného vzduchu, opýtaj sa krásy neba,… opýtaj sa týchto vecí. Všetky ti odpovedia: Pozri, aké sme krásne! Ich krása je ich vyznaním. Kto urobil tieto premenlivé krásy, ak nie nemeniteľne Krásny?“ (Sv. Augustín)

Hriech, ale aj slovník tejto doby nám nepomáhajú vidieť krásu a dobro, ktorú nám dáva Boh. Skôr nás upriamujú na zlé, čo prináša do nášho života nespokojnosť, smútok. Musíme sa vedome učiť vnímať krásu a dobro, ktoré sú v nás aj okolo nás.

Napíš, aké dobro, ktoré pochádza od Boha je v tebe? (tvoje dobré vlastnosti, tvoje talenty; zdravie; to, že vidíš; ...) Akú krásu, ktorá je okolo teba ťa Boh pozýva vidieť? (nočnú oblohu, matka s dieťatkom, kytica kvetov, zelené stromy, čerstvý vzduch, ...) Poďakuj mu za to.

Boh - Láska sa rád s tebou zdieľa so všetkým, čo pre teba má. Ak to vierou zachytíš,  prijmeš a odpovieš, si aj ty pozvaný, aby ťa táto tvoja skúsenosť s Bohom viedla k vydávaniu svedectva o ňom svojím priateľom, rodine. Svedčili aj svedčia o ňom mnohí.

Je pre teba ťažké zdieľať sa o tom, čo Boh robí v tvojom živote? Čo konkrétne je pre teba ťažké? Napíš to a v modlitbe odovzdaj Bohu. *Pane, odovzdávam ti ...........* (prečítaj všetky ťažkosti, ktoré si napísal/la),*nauč ma vidieť a hovoriť o tom, čo robíš v mojom živote.*

**Aktivita:**

[www.misiefilmom.sk](http://www.misiefilmom.sk) – nájdem si a pozriem svedectvo človeka, ktorý sa stretol/má osobnú skúsenosť s Bohom. Na ďalšom stretnutí o tom porozprávam.

**Modlitba:**

 ŽALM 19

**Chýbajúce slová:** 1. verí; 2. dielo; 3. stvorených; 4. Otec; 5. neuvidím, nevložím; 6. dôkazov; 7. priateľom, viera; 8. svedectva